Line Barfod (EL), 2010-05-31:
Vi har nu i flere år haft en borgerlig regering, der med klar opbakning fra Dansk Folkeparti har givet milliarder af kroner i skattelettelser til de rigeste.
Bankdirektører, godsejere og mange andre er blevet forgyldt.
Samtidig har man skåret på velfærden til almindelige mennesker og går nu ud med denne plan, som man siger skal genoprette økonomien efter de 9 år, hvor regeringen altså har ødelagt økonomien.
Men dem, der skal betale, dem, nedskæringsplanen skal ramme, viser meget tydeligt, hvad det er for en holdning, man har fra regeringens og Dansk Folkepartis side.
Det er de arbejdsløse, børnefamilierne, indvandrerne og flygtningene, det er de uddannelsessøgende og andre, der skal betale.
Vi skal lidt senere i dag behandle regeringens forslag om at straffe kommunerne, hvis de ikke fyrer mange tusinde medarbejdere.
De mange tusinde medarbejdere, der nu bliver fyret ude i kommunerne, bliver straffet med det forslag, vi behandler her, om at skære i dagpengene.
De mange hjemmehjælpere, skolelærere, HK’ere, socialrådgivere, sygeplejersker og mange andre, der bliver fyret i den her tid, skal altså straffes dobbelt.
De bliver både straffet ved at blive fyret og ved at miste deres dagpenge.
Det kommer til at ramme rigtig, rigtig hårdt.
Men når så de 2 år er gået og man falder helt ud af dagpengesystemet, vil man komme på kontanthjælp.
Og hvis man er en familie og er gift og ens ægtefælle er i arbejde, eller hvis man har en ejerbolig med lidt friværdi, mister man fuldkommen sin indkomst.
Så vil rigtig mange være nødt til at gå fra hus og hjem.
Men man kan forstå, at for ordførerne fra de borgerlige partier og Dansk Folkeparti i dag er det ikke noget problem.
Spørgsmålet er, om det, der er meningen med det her forslag, men som man endnu ikke tør sige rent ud, er, at man ønsker at undergrave løn- og arbejdsvilkår.
Vi hører igen og igen, at det, man vil opnå med denne nedskæring i dagpengeperioden, er, at flere kommer i arbejde, når arbejdsudbuddet bliver større, som det siges.
Men da regeringen ikke har tænkt sig at skabe flere job og ikke har noget som helst konkret forslag til, hvordan folk skal komme i arbejde, er det svært at se andet, end at den måde, de nye job skal komme på, er ved, at folk går ud og føler sig tvunget til at tage et job på rigtig elendige løn- og arbejdsvilkår.
Vi har nu i flere år set, hvordan arbejdsgivere henter østeuropæere hertil for at underbyde løn- og arbejdsvilkår.
Nu lægger regeringen og Dansk Folkeparti åbenbart op til, at man også skal tvinge danske lønarbejdere til at undergrave de overenskomster, som det har taget flere generationer at opnå.
Det er rendyrket social dumping, der bliver lagt op til fra Dansk Folkepartis og regeringens side.
Fra Enhedslistens side synes vi langt hellere, at man skulle fastholde dagpengeperioden og helst også forbedre dagpengesystemet og skabe nogle job.
Hvis man for alvor får folk i arbejde, er der jo ikke noget problem i at have et godt dagpengesystem.
Hvis man sørger for, at der altid er nogle tilbud om gode job, vil folk meget hurtigt komme ud af dagpengesystemet igen og ikke blive i det.
Så hvis man for alvor mente, at det var det, der var løsningen, var det jo bare med at komme i gang med at skabe job.
Det har vi mange forslag til fra Enhedslistens side hvordan man gør.
Byggefagenes Samvirke har bl.a. fremlagt en glimrende plan for, hvordan vi kommer i gang med klimarenoveringer, som der er behov for.
Men man ønsker hellere at straffe de arbejdsløse og lade dem betale for skattelettelserne til de rigeste i dette land.